Yir 13
Bi̱i̱ lɛtdä mi ɣɛl rɔ
1
Kä cu nɛmɛ a min ci Kuoth Nhial jɛ la̱r ɣä i̱, “Wër ko̱k ni rɔ bi̱i̱ lɛtdä mi ɣɛl rɔ, läth ni jɛ lɛtädu, kä /cu jɛ jak kä wac kɛ pi̱.” 
2
Inɔ cua̱ bi̱i̱ lɛtdä kɔk ce̱tnikɛ ruac Kuɔth Nhial, kä cua̱ jɛ la̱th lɛtdä. 
3
Kä cu ruac Kuɔth Nhial rɔ nyɔk kɛ ben kä ɣä, wëë i̱, 
4
“Käni bi̱i̱ lɛtdä min ɣɛl rɔ, min ci kɔk kä te lɛtädu, kä jiɛc rɔ, wër kä Yu-pɛ-ree-tidh, kä tha̱a̱ŋ buɔkni cɔalkɛ jɛ i̱ kiir Yu-pɛ-ree-tidh, kä wër tëë ni jɛ rɛy kɔ̱kä pa̱a̱m.” 
5
Kä cua̱ jɛ wä tɛ̱̈ɛ̱̈ rɛy kɔ̱kä kä Yu-pɛ-ree-tidh ce̱tnikɛ min ci Kuoth Nhial jɛ la̱r ɣä. 
6
Kä kɛ kɔr ni̱ni ti ŋuan cu Kuoth Nhial ɣä jiök i̱, “Jiɛc rɔ, kä wër kä Yu-pɛ-ree-tidh, kä wër käni bi̱i̱ lɛtdä mëë cä la̱t ji̱ kɛ ɣöö bi jɛ wä tɛ̱̈ɛ̱̈ ɛn wi̱ni.” 
7
Kä cua̱ wä kä Yu-pɛ-ree-tidh, cua̱ bi̱i̱ lɛtdä mëë cä tɛ̱̈ɛ̱̈ wä wät guäth ëë cä jɛ tɛ̱̈ɛ̱̈ thi̱n. Kä nɛnɛ cua̱ bi̱i̱ jek a cɛ da̱k, a cɛ thil luɔt.
8
Kä cu rieet Kuɔth Nhial ben kä ɣä, 
9
cu Kuoth Nhial wee i̱, “Kɛ jɛn duɔ̱ɔ̱p ɛmɔ ɣän bä liak ji̱ Juda kɛnɛ liak ji̱ Jɛ-ru-tha-lɛm in di̱i̱t ya̱r. 
10
Kɛn nɛy ti jiäk ti ca lieŋ ruacdä lo̱k ti, ca wä la̱t ni min go̱o̱r kɛn ɛ kɛ buɔ̱m wecdiɛn. Kä ca wä guɔ̱ɔ̱r ni kuth kɔ̱kiɛn, kä lät kɛn nikɛ ikä, kä pal kɛn ni kɛ. Kɛn bikɛ ce̱tnikɛ bi̱i̱ lɛtdä mi ci thil luɔtdɛ. 
11
Ce̱tkɛ min la raan bi̱i̱ lɛtdä a yiɛn lɛtädɛ, inɔ ɣän bä dhɔr Juda kɛɛliw kɛnɛ dhɔr I-thɛ-rɛl kɛɛliw yiën rɔ, kɛ ɣöö dee kɛn a nɛɛkä ti dëë kɛk ni ɣä kä dëë liak ni ɣä kɛnɛ luthdä, duundɛ ɣöö /ken kɛn ɛ liŋ. Ruac ni ɣän Kuoth Nhial.”
Nyuuth dhar kɔŋä
12
Kä cu Kuoth Nhial ɣä la̱r ɣöö bä kɛ la̱t nɛmɛ, kä nɛmɛ ɛ min laar Kuoth Nhial ni Kuoth I-thɛ-rɛl ɛ wëë i̱, “Ɛ dha̱a̱ri kɔŋä diaal thia̱ŋkɛ kɛ kɔaŋ.” Kä bikɛ ji̱ jiök i̱, “Kui̱c nɛy ɛ ɛn ɣöö ba dha̱a̱ri kɔŋä thiäŋ kɛ kɔaŋ?” 
13
Kä läri jɛ kɛ ɛn ɣöö nɛmɛ ɛ min ci Kuoth Nhial ɛ lar i̱, “Ɣän bä kɛn ji̱ muɔ̱ɔ̱n ɛmɛ diaal jak kä yɔ̱ŋ, kua̱r tin ci nyuur wi̱i̱ kɔam kuäärä Dee-bid, kɛ bööth palä kɛnɛ go̱o̱k, kɛ ji̱ Jɛ-ru-tha-lɛm diaal. 
14
Kä ɣän bä kɛ jak kä nuɛ̈n kɛ rɔ̱ ramɔ kɛnɛ ramɔ, gaat kɛ gua̱ni ɛ päär, kä /cä bi tekɛ nhök kɛnɛ päl ikä kɛ kɔ̱a̱c lɔaac, mi dëë päl ni däkdiɛn, ruac ni ɣän Kuoth Nhial.”
Dhia̱a̱t kɛ naŋ nath pecä
15
Liɛŋɛ ruac kä pa̱lɛ rɔ̱ piny,
kä /cuarɛ rɔ̱ liak,
kɛ ɣöö ci Kuoth Nhial ruac.
16
Ka̱mɛ ni Kuoth Nhial ni Kuothdun
luth a /kenɛ yɛ ni nöŋ muth,
a /ken yɛn kɔ̱a̱th ni kɔ̱th ikä
kɛ pääm rɛy muɔ̱th,
kä min go̱rɛ buay bɛ jak ni jɛ
kä muth mi col.
17
Duundɛ ɣöö mi /ci yɛn ɛ bi liŋ,
ɣän bä wiee kɛ tɛ̱̈ɛ̱̈
kɛ kui̱ liakädun.
Ɣän bä wiee ɛlɔ̱ŋ a bi wäŋkä
thia̱a̱ŋ kɛ mer,
kɛ ɣöö ca det Kuɔth Nhial
naŋ ala pɛ̈ɛ̈c.
18
Kä jio̱kni kuäär kɛnɛ man kua̱r i̱,
“Bia piny wi̱i̱ kɔam kuäärädun
kɛ ɣöö bi kum kuäärädun in gɔaa
pɛ̈ɛ̈n wuɔ̱thnikun.”
19
Ba wi̱i̱ Nɛ-gɛb diaal go̱l,
bɛ thil nɛy ti wä jɛ luäk.
Ba ji̱ Juda naŋ ala pɛ̈ɛ̈c.
20
“Kap ni waŋdu nhial gui̱c ni,
guic nɛy tɔ̱ bëë kui̱c caam tɔ̱.
Kä dɛl in ca ka̱m ji̱ a nikä,
dɛlu min gɔaa?
21
Bi ŋu kulɛ lar mi wa
kɛ la̱th wi̱i̱du
kɛn nɛy tin ci rialikä
ala mäthniku?
/Cɛ bi bɛ̈c ɛlɔ̱ŋ kɛ ji̱,
ce̱tkɛ bɛ̈c mäcni ciëk mi dap?
22
Kä mi wi̱i̱ wä ruac kɛ lɔcdu i̱,
‘Ɛŋu mi tuɔɔk kɛ ti̱ti̱ kä ɣä?’
Tuɔɔkɛ kɛ ɣöö ŋuan dueerku
ɛ jɛn ca rɛt ni thunuuru mɔ,
kä ca mac ni ji̱ mɔ.
23
A dee raan Kuc guɔ̱pdɛ min ca̱r
ku luäŋ kɛ gër,
kiɛ dee ram mi tekɛ jɔk gupä
mi jiääk guɔ̱pdɛ gɛr?
Kä thilɛ ram mi dee mi gɔaa la̱t
kä la lätdɛ ni mi jiääk.
24
Ɣän bä yɛ riw ce̱tnikɛ ko̱m
tin la jiɔam kɛ a lɔk
rɛy dɔaar.
25
Nɛmɛ ɛ baŋdu
ɛ kui̱du min cä thëm ji̱,
kɛ ɣöö ci ɣä pa̱l ruëëc
kä ci wä ŋäth ni ka̱a̱cni.
26
Ɣän puɔ̱nydä bä thunuuru yɔany
ni wi̱i̱du a ba buaru nɛn.
27
Ɣän cä jiäku nɛn,
kɛ göru kɛ dhöm kɛnɛ leer
kɛ lätku tin jiäk
wuɔ̱thni päämni kɛnɛ rɛy ka̱a̱kni.
Riɛk akɛ ji̱ lö Jɛ-ru-tha-lɛm!
A ku mäni nɛy /ci bi gɔaa ɔ?
Ruac ni ɣän Kuoth Nhial.”
